WVF betaal reeds R1 mjd. vir Mei-eise | Netwerk24
Deur Elvira Wood 02 Junie 2020 08:00
Die WVF het reeds begin om Covid19Ters-eise vir Mei te betaal.Foto: Elvira Wood
Thulas Nxesi, minister van arbeid, sê Maandagaand in ’n verklaring dié departement vorder goed om so gou as moontlik eise te verwerk wat vir Mei ontvang is.
Die R1 miljard is aan 252 378 werknemers betaal. Hulle word deur 26 648 werkgewers verteenwoordig.
Die fonds het ook ’n verdere R331,5 miljoen aan 79 507 werkers betaal, met wie se eise daar gedurende April probleme ondervind is.
Die WVF sê in Mei behoort hy eise baie vinniger te kan verwerk en betaal omdat hy nou reeds die inligting van baie werkgewers en werknemers het.
Die departement herinner werkgewers dat die volgende dokumente nodig is wanneer eise vir Mei ingedien word:
Bewys dat die werkgewer se Covid19Ters-voordeel wat eers aan die werkgewer betaal is, wel aan die werknemer oorbetaal is;
’n Brief van die bank waarin die werkgewer se rekeningbesonderhede bevestig word, of ’n bankstaat; en
Getekende goedkeurings- of aanvaardingsbrief ontvang van die WVF vir betalings vir April tussen werkgewer en werknemer.
Nxesi sê hy is die versekering gegee dat die WVF in Mei eise beduidend vinniger gaan verwerk. Die WVF het in April reeds sommige eise binne 24 uur verwerk.
Hy herinner werkgewers ook om akkurate bankbesonderhede vir werknemers te verskaf, sodat betalings direk aan werknemers gemaak kan word.
Die WVF het R16,5 miljard se eise aan 3 290 625 werkers betaal wat van die Covid19Ters-skema geëis het.
Meer oor: Wvf | Werkloosheidsversekeringsfonds | Thulas Nxesi | Covid19ters | Werkloosheid